अर्थात्—जम्मू च, लाहोर दी अमलदारी दी रक्षा करने आस्तै दो हज़ार सपाही रक्खे गेदे हे, पर डीडो, कदें दिनें, कदें राती, इन्हें सपाहियें दियें चौकियें पर हमले करने कोला कदें संगदा नेईं हा। भाएं उसदे इस हमला-आवर जत्थे च सिर्फ 50 जां 60 आदमी गै हुंदे हे। इस चाल्ली दे हमले करने आस्तै ओह् जिस चाल्ली चान-चक्क आई धमकदा हा, उस्सै चाल्ली हमले दे बाद दिखदे गै दिखदे ओह् गायब बी होई जंदा हा। ते इन्हें चौकियें दे सपाहियें चा कुसै दी आह् नेईं ही पौदी जे ओह् ओह्‌दा पीछा करन। आखदे न, जे ऐसा कदें हुंदा नेईं हा जे पंदरां दिन बीती जान ते डीडो उन्हें थानें पर हमला नेईं करै। परम्परा दसदी ऐ जे डीडो ने अपने हत्थें त्रै सौ कोला बी बद्‌द सपाही मार-बड्ढे हे।